
[bookmark: _Hlk7643923]Trafodwch yn feirniadol yr agwedd Dysgu Seiliedig ar Ymholi (DSY) y gellir ei ddefnyddio fel rhan o ystod o agweddau dysgu ac addysgu yn yr ysgol gynradd. Yn eich trafodaeth, cyfeiriwch at enghreifftiau o strategaethau a thechnegau DSY y byddwch yn eu defnyddio i ddatblygu sgiliau, gwybodaeth a dealltwriaeth y dysgwyr mewn agweddau o’r Dyniaethau a Gwyddoniaeth yn yr ysgol gynradd















Rhan 1
Yn yr aseiniad yma mae gofyn i drafod y cysyniad o Ddysgu yn Seiliedig ar Ymholi (DSY), gan gynnwys amlygu’r buddion ac anfanteision o’i ddefnyddio yn yr ysgol. Wedi trafodaeth arwynebol am beth yn union yw DSY, mae disgwyl i’r awdur lunio gweithgareddau Dyniaethau neu Wyddoniaeth ar ffurf strwythur DSY.
	Yn aml, gelwir yn Dysgu yn Seiliedig ar Broblemau yn hytrach na Dysgu yn Seiliedig ar Ymholi, ond er hwylustod, bydd yn cael ei alw yn DSY trwy gydol yr aseiniad.
	Ystyrir DSY yn fath o addysgu Gwyddoniaeth a Dyniaethau mewn modd ysgogol a pherthnasol i’r dysgwyr. Yn syml, yn hytrach na gosod tasg i grŵp o ddisgyblion, mae’r athro yn cyflwyno senario neu gwestiwn i’r dosbarth. Fel ymateb i’r hyn sydd yn cael ei gyflwyno iddynt mae’r disgyblion yn “gyfrifol am y cyfeiriad maent yn mynd i geisio deall y cwestiwn gwreiddiol” (Alvarado a Herr, 2003, t. xiii) Mae hyn yn caniatau i ddisgyblion ddylanwadu ar drywydd yr ymchwil a’r gwersi. Gwelai Dewey bwysigrwydd i roi’r cyfle yma i’r disgyblion; “mae disgyblion yn ffynnu mewn amgylchedd ble maent yn cael profi a rhyngweithio gyda’r cwricwlwm” (Talebi, 2015, t.4).  Mae disgyblion hefyd yn dysgu gwybodaeth newydd drwy ymholi, yn hytrach na chael gwybodaeth yn cael ei gyflwyno iddynt. Trwy roi cyfrifoldeb i’r disgyblion ymholi mae’n ysgogi’r disgyblion i ymchwilio. Yn wahanol i wersi cyffredin ble mae’r athro/athrawes yn cyflwyno gwybodaeth i’r disgyblion a maent yn gyfrifol am ddefnyddio’r wybodaeth hynny, mae disgwyl i’r disgyblion wneud ymchwil gan ddefnyddio’r we, llyfrau, neu unrhyw adnoddau gwybodaeth. Gan nad yw’r athro/athrawes yn cyflwyno’r wybodaeth i’r disgyblion ni chânt eu hystyried yn addysgwyr; yn hytrach maent yn cael eu galw’n hwyluswyr. Fel mae’r enw yn ei awgrymu mae’r athro/athrawes yn hwyluso’r gwaith i’r disgyblion. Felly maent yn sicrhau fod gan y disgyblion yr adnoddau a’r sgiliau i wneud eu hymchwil, heb gyflwyno gwybodaeth iddynt yn uniongyrchol. Ystyrir rôl hwylusydd yn fath o sgaffaldio ac felly cytunai gyda damcaniaeth Vygotsky o’r Parth Datblygiad Procsimol; “sgaffaldio yw’r broses ble mae’r oedolyn yn “rheoli” agweddau o dasg sydd tu hwnt i gyrhaeddiad y dysgwr, felly’n caniatáu iddynt ganolbwyntio ar yr elfennau sydd o fewn eu hystod gallu” (Wood et. al, 1976, t. 90).
	Yn y paragraff blaenorol trafodwyd y ffaith fod disgyblion yn cael cyfle i holi cwestiynau a byddai hynny’n llywio’r gweithgareddau. Mae hyn yn debyg iawn i siart GED (Yn Saesneg gelwir yn KWL) sydd eisoes yn cael ei ddefnyddio mewn dosbarthiadau. Yn gyffredinol gwelir y siart yn dabl gyda thair colofn; yn y colofnau rhoddir cyfle i’r disgyblion drafod yn hyn maent yn ei wybod am destun yn barod, yr hyn maent eisiau ei ddysgu, ac ar ddiwedd yr uned, beth maent wedi ei ddysgu. Fel arfer, defnyddiwyd y siart GED ar ddechrau uned i’r athro/athrawes weld diddordebau’r disgyblion ac i feddwl ar ba drywydd mae angen i’r uned gael ei baratoi. Anogir i athrawon ddefnyddio siartiau GED gan eu bod yn gwneud i’r disgyblion deimlo agwedd o “berchnogaeth” am waith yr uned (Greenwood, 2017). Yn wahanol i siartiau GED, mae DSY yn rhoi’r cyfrifoldeb i’r disgybl lywio trywydd yr uned, nid yr athrawon yn unig. 
	Gan fod disgyblion yn cymryd rôl ymchwilydd, yn hytrach na derbyn gwybodaeth gan athro, mae DSY yn annog annibyniaeth yn eu mysg. Yn y cwricwlwm newydd yn sgil adroddiad yr athro Donaldson bydd pwyslais mwy ar roi cyfleoedd i ddisgyblion weithio’n annibynnol. Yn ei adroddiad “Dyfodol Llwyddiannus” dywed Donaldson (2015, t 30)  y dylai’r cwricwlwm newydd roi cyfleoedd sy’n sicrhau fod y disgyblion yn datblygu i fod yn  “unigolion iach, hyderus” sydd â’r “sgiliau a’r wybodaeth sydd eu hangen i ddelio â’u bywyd pob dydd mor annibynnol ag y gallent”. Hefyd, yn y cwricwlwm newydd bydd disgyblion yn cael eu hannog i fod yn “ymholgar ac yn mwynhau datrys problemau” (Donaldson, 2015, t.29). Gan fod DSY yn agwedd sydd yn rhoi cyfleoedd i’r disgyblion lywio’r ddarpariaeth mae’r “problemau” soniwyd amdanynt yn flaenorol yn cael eu gosod i a gan y disgyblion; dengys hyn berchnogaeth a pherthnasolrwydd ar ran y disgyblion.  
	Gan nad yw’r cwricwlwm newydd sy’n dod yn sgil adroddiad “Dyfodol Llwyddiannus” yr athro Donaldson ddim yn cael ei lansio tan Fedi 2022 (Lewis, B, 2019). Golyga hyn fod disgwyl i athrawon roi digon o gyfleoedd i ddisgyblion ddysgu trwy ymholi wrth weithredu ar y cwricwlwm presennol. Gwelwyd ymholi yn agwedd bwysig o fewn y cwricwlwm Gwyddoniaeth gyfredol; mae “ymholiad” yn un o’r prif sgiliau ac mae cyfleoedd i ddisgyblion ddarganfod “ble a sut i ddod o hyd i wybodaeth a syniadau perthnasol” (Llywodraeth Cymru, 2008b, t. 12). Rhywbeth sydd ddim â lle amlwg iawn o fewn y cwricwlwm yw cyfleoedd i ddisgyblion lywio’r hyn sy’n digwydd o fewn y gwersi. Mae gan ymholi le amlwg iawn o fewn y cwricwlwm Hanes cyfredol; mae’n rhoi cyfleoedd i ddisgyblion “ofyn ac ateb cwestiynau perthnasol am y gorffennol” a “chynllunio’r dull ymchwilio i’w ddefnyddio gan awgrymu ffordd o ganfod gwybodaeth berthnasol” (Llywodraeth Cymru, 2008a, t.13). I gymharu, nid oes unrhyw gyfeiriad tuag at ymholi yn y cwricwlwm Daearyddiaeth yng Nghyfnod Allweddol 2.
	Fel y soniwyd yn flaenorol, gall DSY ei ddefnyddio o fewn Dyniaethau a Gwyddoniaeth a Thechnoleg. Gan fod nodweddion o DSY yn ymddangos yn adroddiad “Dyfodol Llwyddiannus” mae’n ddisgwyliedig fod nifer fawr o gyfeiriadau tuag ar ymholi yn ymddangos yn y cwricwlwm newydd. Yn y cwricwlwm Dyniaethau amlyga’r llywodraeth yr hyn sydd yn bwysig o fewn y pwnc; dylai’r cwricwlwm newydd “ddatblygu meddwl ymholgar yn galluogi dysgwyr i archwilio ac ymchwilio i’r byd, i’w orffennol, ei bresennol a’i ddyfodol, drostynt eu hunain” (Llywodraeth Cymru, 2019a). Yn y cwricwlwm Gwyddoniaeth a Thechnoleg bydd gweithgareddau yn cael eu cynllunio “sy’n cael eu harwain gan ddysgwyr” ac sydd yn rhoi cyfleoedd i ddisgyblion “fod yn chwilfrydig a chwilio am atebion yn helpu i wella ein dealltwriaeth o’r byd naturiol” (Llywodraeth Cymru, 2019b). Dengys y ddwy esiampl yma bydd nifer o gyfleoedd i ddisgyblion ddysgu trwy ymholi.
	Er y gellir defnyddio DSY yn y Dyniaethau a Gwyddoniaeth a Thechnoleg, o fewn yr aseiniad yma mae’n ddisgwyliedig i’r awdur gynllunio gweithgareddau sydd yn disgyn o fewn un o’r meysydd dysgu yma. Bydd y gweithgareddau’n cael eu trafod yn rhan 2 yr aseiniad.
Er yr yn aseiniad yma mae gofyn i’r awdur drafod y cysyniad o DSY o fewn Gwyddoniaeth a Thechnoleg a’r Dyniaethau, mae’n bosib ei gyflwyno i bob pwnc o fewn y cwricwlwm. Mewn nifer o ysgolion gwelwyd fod y cwricwlwm cyfredol ddim yn rhoi digon o gyfleoedd ar gyfer DSY; fel ymateb i hynny mae nifer o ysgolion yn gweithredu ar gwricwlwm ymholi maent wedi ei greu. Ym mhob un uned o waith mae’r athro/athrawes yn “cyflwyno ysgogiad cychwynnol er mwyn i’r disgyblion ymgysylltu gyda’r wybodaeth a’r sgiliau o fewn uned o waith” (Greenfield Primary School, 2019).  Fe wnaethpwyd hynny er mwyn “annog cariad tuag at ddysgu a chynnal eu safonau uchel”. Gwelwyd DSY yn gyfle arbennig hefyd i “gynllunio o gwmpas anghenion y disgyblion”, “annog chwilfrydedd”, a “helpu disgyblion i ddysgu sut i ddysgu”.
Wrth ystyried DSY, mae nifer o wahanol fodelau y gellir eu defnyddio fel strwythur ac mae rhai yn gweithio yn benodol i rai pynciau. Mae chwe model posib i’w defnyddio yn y Dyniaethau a modelau megis y “model ymholi generig”, a “KWHLAQ”, ymysg rhai eraill yng Ngwyddoniaeth; mae “KWHLAQ” wedi ei strwythuro’n debyg iawn i siartiau GED sydd eisoes yn cael eu defnyddio mewn dosbarthiadau. Mae rhai modelau yn cynnig eu hunain i wahanol agweddau o’r pynciau; defnyddir y “Model 5 cam” os yn ymchwilio am Addysg Grefyddol, a “CRIPSAT” os yn ymchwilio i ailgylchu o fewn Gwyddoniaeth. Er bod rhai modelau wedi eu llunio yn arbennig ar gyfer y gwahanol bynciau, mae’n bosib eu trosi o un pwnc i’r llall.
Cyn dechrau trafod y gweithgareddau yn rhan 2 mae’n bwysig trafod manteision DSY. Mae nifer o fanteision wedi eu trafod eisoes, megis rhoi ymdeimlad o berchnogaeth i’r disgyblion a gwneud i’r disgyblion ddysgu sut i ddysgu. Serch hynny, mae llawer mwy o fanteision i DSY.
Un fantais amlwg i DSY yw ei fod yn rhoi cyfrifoldeb i’r disgyblion lywio’r ddarpariaeth; drwy wneud hynny maent yn gyfrifol am drywydd yr ymchwil. Gan fod y disgyblion yn gyfrifol am y daith ddysgu, maent yn cael meddwl am ffyrdd i ddatrys problem. Mae hyn yn sicrhau fod y disgyblion yn cael dealltwriaeth gadarn o’r hyn sy’n cael ei gyflwyno iddynt. Bydd dealltwriaeth wirioneddol o wybodaeth yn flaenoriaeth yn y cwricwlwm newydd; o fewn cyflwyniad am gwricwlwm newydd dywed ei fod yn hanfodol i ddisgyblion gael “profiadau a meithrin dealltwriaeth a sgiliau yn eu cylch” (Llywodraeth Cymru, 2019c). Hefyd, gan fod DSY yn cael ei arwain gan ddisgyblion, mae’r gweithgareddau yn cael eu gwneud yn addas i’r disgyblion yn awtomatig; hynny yw, fel hwylusydd does dim disgwyl i’r athro/athrawes wahaniaethu’r gweithgareddau, dim ond addasu’r lefel o gymorth maent yn eu cynnig i’r disgyblion.
	Mantais arall yw ei fod yn rhoi cyfle i ddisgyblion wneud ymchwil pellach i destun os yw o ddiddordeb iddynt. Hynny yw, os oes gan ddisgybl ddiddordeb arbennig o un agwedd o uned o waith, mae DSY yn caniatáu iddynt ffocysu ar yr agwedd hynny. Dywed Bruner (1960, t. 14) mai “diddordeb mewn testun yw’r ysgogiad orau ar gyfer dysgu”. Mae DSY yn annog ymrwymiad ar ran y disgyblion gan ei fod yn “ddiddorol i’r athro/athrawes yn ogystal â disgyblion”. (Greenfield Primary School, 2019).  Mae DSY hefyd yn ddull hyblyg o ddysgu; gan mai’r disgyblion sydd yn llywio’r gweithgareddau mae’n rhoi rhyddid iddynt weithio ar beth bynnag yr hoffent o fewn cyfyngiadau amser. (Lewis, C, 2019)
	O fewn unedau gwaith DSY, mae cyfle i’r disgyblion weithio o fewn grwpiau. Gwelodd Donaldson (2015, t. 68) bwysigrwydd mawr o fewn rhoi cyfle i ddisgyblion gydweithio; “mae cydweithio ac adborth rhwng cyfoedion yn gallu creu amgylchedd diogel i gyfleu syniadau a rhoi prawf arnynt”. Yn amlwg mae nifer o fanteision i weithio o fewn grwpiau. Y fantais amlycaf o weithio o fewn grwpiau mewn uned DSY yw ei fod yn rhoi cyfle i ddisgyblion ddatblygu eu sgiliau personol a chymdeithasol. O fewn y fframwaith Cyfnod Sylfaen amlygwyd pwysigrwydd rhoi cyfleoedd i ddisgyblion “ffurfio perthnasoedd a theimlo’n ddigon hyderus i gyd-chwarae a chydweithio ag eraill” (Llywodraeth Cymru, 2015, t. 10). Yn ychwanegol i hynny mae’n caniatáu i rai o’r disgyblion gymryd rôl yr athro. Trwy roi cyfrifoldeb i ddisgyblion gallu uwch gymryd rôl yr athro, mae’r wybodaeth maent yn eu casglu’n cael ei gadw’n well, a maent hefyd yn gallu helpu’r disgyblion gallu is gyda’r gwaith. Hefyd, rhoddir gweithio mewn grŵp gyfle i ddisgyblion ddefnyddio agweddau o Asesu ar Gyfer Dysgu (AaGD). Gan mai’r disgyblion sydd yn llywio’r ymchwil a’r gweithgareddau mae’n amlwg yn rhoi cyfle iddynt hunan asesu ac asesu cyfoedion. Yn eu hadroddiad “Inside the Black Box: Raising Standards Through Classroom Assessment” dywed Black a William (1998) fod AaGD yn “rhan hanfodol o waith dosbarth ac y gall ei ddatblygiad godi lefelau llwyddiant”. Roedd hyn yn dangos ei fod yn hanfodol bod cyfleoedd i ddisgyblion hunan asesu ac asesu cyfoedion wrth weithio mewn grwpiau o fewn uned DSY.
	Fel y trafodwyd eisoes, mae DSY yn rhoi cyfleoedd i ddisgyblion ganolbwyntio ar agweddau mwy diddorol iddynt. Dywed Estyn (2017a, t. 4) fod hyn yn gryfder ymysg athrawon o fewn y Dyniaethau; “gan ddefnyddio ymholiadau disgyblion, mae athrawon yn cynnig ystod eang o brofiadau cyfoethogi i ddisgyblion a rhieni, ac mae disgyblion yn dewis cwblhau’r gweithgareddau hynny sydd o ddiddordeb iddynt.” Gwelir hefyd eu bod yn hapus iawn gyda’r cyfleoedd mae athrawon yn rhoi i “ddisgyblion i drafod eu syniadau, ac adeiladu ar eu diddordebau” (Estyn 2017b, t. 19).
Yn amlwg mae anfanteision o ddefnyddio DSY ac felly mae’n angenrheidiol i’r athro/athrawes allu goresgyn y rhain er mwyn defnyddio DSY mewn modd cynhwysol yn y dosbarth. Wrth wneud ymchwil am DSY, darganfyddwyd rhestr o’r anfanteision a sut gall athrawon eu goresgyn (Wasabi Learning, 2019). Gan fod DSY yn annog gweithio mewn grŵp mae peryg fod rhai disgyblion am weld hyn yn rhwystredig am eu bod yn cael trafferth siarad mewn grwpiau. Hefyd, gan nad yw’r athro’n gosod gweithgareddau mae’n hawdd i ddisgyblion beidio ymrwymo yn y gweithgareddau mae’r grŵp yn ei benderfynu.

Cyfanswm geiriau rhan 1= 2,022



Rhan 2
Yn rhan 2 yr aseiniad mae’r awdur am drafod enghreifftiau posib o weithgareddau DSY gellir eu gwneud er mwyn datblygu sgiliau, gwybodaeth a dealltwriaeth y dysgwyr mewn agweddau o’r Dyniaethau a Gwyddoniaeth yn yr ysgol gynradd. 
	Bydd y gweithgareddau’n ymwneud â Dyniaethau ac felly mae’n bosib defnyddio un o’r chwe model drafodwyd yn flaenorol. Gan mai dim ond crybwyll gweithgareddau sy’n ddisgwyliedig bydd nifer o wahanol fodelau yn cael eu trafod.
	Fe ddewiswyd y Dyniaethau oherwydd y cyfleoedd arbennig mae hynny’n eu cynnig. Dywed Pickford et. al (2013, t. 111) fod addysgu Hanes a Daearyddiaeth ar ddull DSY yn gwneud i ddisgyblion “feddwl fel Haneswyr a Daearyddwyr”. Parha Pickford et al gan ddweud mai cwestiynau megis “Pwy? Beth? Ble? Sut? Pryd? Pam? yw sail ymholi” yn y Dyniaethau.  Mae’r Dyniaethau hefyd yn cynnig ei hun i DSY am ei fod yn ysgogi disgyblion i ddod i nifer o wahanol gasgliadau, a dysgu nad oes ateb “cywir” pob tro (Pickford et. al, 2013, t. 83).
Mae’r Dyniaethau yn clymu gyda nifer o wahanol gysyniadau o fewn Addysg Gynradd yng Nghymru megis y Cwricwlwm Cymreig ac ADCDF (Addysg ar gyfer Datblygu Cynaliadwy a Dinasyddiaeth Fyd-eang). Mae ystyried yr agweddau yma wrth gynllunio yn bwysig iawn gan fod Donaldson (2015, t.44) yn gweld ei fod yn hanfodol i ddisgyblion “ddeall eu hunaniaeth ddiwylliannol eu hunain yn ogystal â hunaniaeth ddiwylliannol cymdeithasau mewn lleoedd a chyfnodau eraill”.  Mewn dogfen yn trafod y Cwricwlwm Cymreig (2003, t. 6) dywed yr ACCAC ei fod yn bwysig “helpu’r holl ddisgyblion deimlo eu bod yn perthyn ac [yn] cynyddu eu dealltwriaeth o’r wlad lle maent yn byw”. Yn yr un modd ystyrir ADCDF yn ethos sydd yn caniatáu i ddisgyblion “ennill sgiliau ac archwilio materion mewn ffyrdd a fydd yn eu galluogi i wneud eu penderfyniadau eu hunain a phenderfynu sut i weithredu” (Llywodraeth Cymru, 2008c, t. 7)
	Dewiswyd Hanes fel pwnc o fewn y Dyniaethau i ffocysu arno a bydd y gweithgareddau yn ymwneud â chestyll yng Nghymru. Gan fod castell i’w gael yng Nghaerfyrddin a rhai ledled y Sir a Chymru tu hwnt, mae’n bwysig rhoi cyfleoedd i ddisgyblion ddysgu am eu diwylliant eu hunain. Er bod ystyr i enw tref Caerfyrddin, anaml iawn mae disgyblion yn ymwybodol o beth y mae gwirioneddol yn ei olygu. Roedd hyn yn ddylanwad ar y dewis o gestyll fel thema. Mae hyn y cyd-fynd gyda Rhaglen Astudio Hanes sydd yn dweud y dylai disgyblion gael cyfleoedd i “astudio bywyd pob dydd pobl yn byw yn Oes y Tywysogion” (Llywodraeth Cymru, 2008a, t. 12).
	Wrth gynllunio bydd yr awdur hefyd yn cadw mewn côf mai i ddisgyblion Blwyddyn 6 mae’r gweithgareddau wedi eu cynllunio; gwnaethpwyd hyn gan eu bod yn gallu gweithio’n fwy annibynnol wrth ymholi. Golyga hyn hefyd fod y sgiliau sydd yn cael eu datblygu i’w gweld yn y Rhaglenni Astudio, Fframwaith Llythrennedd Rhifedd a Fframwaith Cymhwysedd Digidol. 
	Gan fod y disgyblion yn ymchwilio i gastell yn eu hardal leol mae’n cynnig ei hun i ddefnyddio ‘Model Ymchwilio S’ Grigg a Hughes (2014). Dadleua’r awduron yn eu llyfr “Teaching Primary Humanities” y buddion o ddefnyddio’r Model S; mae ymchwiliad lleol angen “ffocws cryf sydd yn adeiladu ar beth mae’r dysgwyr yn eu gwybod yn barod” ac felly mae “strwythur clir” y model yn caniatáu hynny (Grigg a Hughes, 2014, t. 114). Rhannir Model Ymholi S yn bedair rhan glir; “Dewis, Ymchwilio, Dadansoddi, Rhannu”; yn syml, mae’r model yn rhoi cyfle i ddisgyblion benderfynu ar beth maent eisiau canolbwyntio, sut maent am wneud y gwaith ymchwil, dadansoddi’r hyn a gasglwyd, a phenderfynu ar sut maent am gyflwyno’r wybodaeth.
	Bydd yr awdur yn egluro pob rhan o ‘Fodel Ymholi S’ yn eu tro, a bydd hefyd yn trafod tebygrwydd rhwng rhai camau o’r model gyda chamau o fewn modelau eraill. 

Dewis
O fewn yr agwedd “Dewis” o ‘Fodel S’ Grigg a Hughes (2014) mae disgwyl i’r hwylusydd gyflwyno ysgogiad neu gwestiwn i’r disgyblion er mwyn iddynt allu ymholi mewn ymateb i hynny. Gall yr ysgogiad fod yn gwestiwn neu yn broblem, ac mae  DSY yn caniatáu i’r disgyblion geisio ymateb i rhain yn eu ffordd eu hunain; wrth drafod DSY dywed Serret ac Earle (2018, t. 59) ei fod yn fater o ddweud “dyma’r broblem, drosodd i ti!” yn hytrach na “dyma’r broblem a dyma rwyt ei angen i’w ddatrys”. Gwelwyd cyflwyno ysgogiad i’r disgyblion i ddechrau’r ymholi yn gyffredin ym mhob un model ymholi,  nid yn unig y Model S; mae hyn yn un agwedd sydd yn dangos beth sydd yn gyffredin ymysg y modelau. Dywed Russell (2016, t. 25) fod plant yn “caru”  gwersi sydd yn caniatáu iddynt ymchwilio gan ddefnyddio ffynonellau real.
	Gall yr hwylusydd gyflwyno cwestiynau i’r disgyblion er mwyn dechrau’r ymholi. Drwy amlinellu un cwestiwn mae’n sicrhau fod yr ymholi yn cael ei reoli gan yr hwylusydd; gelwir hyn yn “Ymholi dan Reolaeth” yn hytrach nag “Ymholi Agored”. Wrth ymholi cwestiynau wedi eu rheoli mae’r hwylusydd yn “ailffocysu’r” disgyblion (Alvarado a Herr, 2003, t. 33). Gall y cwestiwn fod yn un arwynebol megis “Sut oedd Castell Caerfyrddin yn edrych yn yr hen ddyddiau?”. Drwy holi cwestiwn arwynebol fel hyn, mae’r disgyblion wedyn yn gallu penderfynu ar ba agweddau o Gastell Caerfyrddin maent eisiau canolbwyntio arno; gallent ofyn nifer o is-gwestiynau er mwyn llywio eu hymholi. Gan fod yr hwylusydd wedi holi cwestiwn, mae’n sicrhau fod ymholiad y disgyblion yn aros o fewn cyffiniau’r cwestiwn. Dylai’r cwestiynau sydd yn cael eu holi i’r disgyblion fod yn rhai sydd yn disgyn o fewn y lefel “Creu” o Dacsonomeg Bloom; mae hyn oherwydd bod y disgyblion yn cael cyfle i greu rhywbeth fel ymateb i astudiaeth achos (Pickford et. al, 2013, tt. 13-15). Mae’n bwysig fod y cwestiynau hefyd yn cyfleu dirgel er mwyn ennyn diddordeb ar ran y disgyblion. Gall y disgyblion lunio cwestiynau ynglŷn â gwahanol reolwyr y castell, o dan sut amodau buasai trigolion y castell yn byw, neu am sut oedd y castell yn cael ei amddiffyn pe bai ymosodiad arno. Mae’n bwysig amlygu i’r disgyblion fod unrhyw gwestiwn yn ddilys a bod cyfle a rhyddid iddynt eu trafod mewn amgylchedd diogel; “mae gan bob unigolyn yr hawl i ofyn unrhyw gwestiwn.” (Weissman, 2013). Gwelwyd perthynas rhwng ysgogi disgyblion gan ddefnyddio cwestiynau yn y Model Ymholiad S gyda chamau 1a ac 1b ym Model Ymholiad Ffocws 6 Cam (Scoffham, 2010, t. 97); cam 1a yw “codi ymwybyddiaeth” y disgyblion o’r testun ac mae cam 1b yn rhoi cyfle iddynt “gynhyrchu cwestiynau”. Yn aml does dim ateb pendant i’r cwestiynau sydd yn cael eu cyflwyno yng ngham 1a,  ond mae’n bosib i’r disgyblion ddarganfod atebion pendant i gwestiynau cam 1b drwy ymholi.
Yn ogystal â gofyn cwestiynau, gellir cyflwyno gwrthrych i’r disgyblion er mwyn annog trafodaeth; rhydd hyn gyfle i’r disgyblion “defnyddio eitemau i ddarganfod gwybodaeth drwy beri ac ymholi cwestiynau” (Alvarado a Herr, 2003, t. 7). Wrth drafod buddion cyflwyno gwrthrychau i’r disgyblion dywed Alvarado a Herr eu bod yn annog “datblygu dealltwriaeth ddyfnach o gysyniadau ymysg disgyblion” ac nid oes angen i’r hwylusydd ddychwelyd yn ôl i hen bwyntiau; “mae hyn yn arbed amser” (Alvarado a Herr, 2003, t. 9). Sicrha cyflwyno gwrthrych hefyd bod cyflwyno gwrthrych yn “ennyn chwilfrydedd” (Russell, 2016, t. 27) Mae nifer o opsiynau posib o wrthrychau gall eu cyflwyno i’r disgyblion; gellir cyflwyno gwrthrychau sydd ddim yn uniongyrchol yn cynrychioli Castell Caerfyrddin er mwyn gosod tasg i’r disgyblion wneud cysylltiadau. Gall y gwrthrych fod yn goron, yn gleddyf neu yn orsedd, a buasai hynny’n gwneud i’r disgyblion ddefnyddio’r wybodaeth sydd ganddynt yn barod i geisio dod i gasgliad. Hefyd, gellir cyflwyno gwrthrych megis “allwedd” i Gastell Caerfyrddin er mwyn bod yn fwy amlwg am yr hyn sydd yn ofynnol o’r disgyblion. Drwy ddangos allwedd i’r disgyblion byddai’n annog trafodaeth am beth all yr allwedd agor; gall yr allwedd fod â label neu “keyring” arno er mwyn gwneud yr ateb yn amlycach. Yn ei lyfr “Essential Primary History” trafoda Russell (2016, t. 28) gweithgareddau posib gellir eu gwneud i ddarganfod mwy am y gwrthrych; “gall y disgyblion holi cwestiynau i ddatblygu eu sgiliau ymholi” yn ogystal â “chwarae gêm ia/na”
Fel ymateb i’r ysgogiadau yma gall y disgyblion lunio a pheri cwestiynau am bethau maent eisiau eu darganfod yn eu hymholiad. Rhoddwyd digon o wybodaeth i ddisgyblion allu penderfynu ar beth sydd o ddiddordeb iddynt, ond eisiau gwneud mwy o ymchwil amdano. Yn dilyn y cam yma, mae’n gyfrifoldeb ar y disgyblion i benderfynu ar drywydd i’w gymryd wrth ymholi. Mae rhoi’r cyfrifoldeb yma i’r disgyblion yn cyd-fynd gyda “Erthygl 5” o hawliau plant yr United Nations; “mae gan bob plentyn hawl i wneud penderfyniadau eu hunain” (UNICEF, 2019).
	
Ymchwilio
Wedi i’r disgyblion ddarganfod rhywfaint o wybodaeth yn cael eu cyflwyno iddynt, mae disgwyl iddynt gasglu mwy o wybodaeth drwy ymholiad. Yma, mae rhaid i’r hwylusydd gyflwyno nifer o wahanol ffynonellau i’r disgyblion wneud ymchwil er mwyn ymateb i’r cwestiynau maent wedi eu llunio yn y cam “Dewis”. Er bod rhai ffynonellau’n cyflwyno’r un wybodaeth i bob un disgybl, gall y disgyblion ganolbwyntio ar wahanol agweddau ohono, gan ddibynnu ar beth mae’r disgyblion eisiau ganolbwyntio. Bydd nifer o’r ffynonellau’n cael eu trafod yn eu tro gan yr awdur.
Mae ymweliadau addysgiadol yn arbennig o dda er mwyn cyflwyno lot o wybodaeth i’r disgyblion; “maent yn cynnig profiadau perthnasol sydd yn dyfnhau a chyfoethogi dysgu” (Department of Education and Skills, 2006, t. 3). Trafododd Donaldson (2015, t. 66) bwysigrwydd ymweliadau addysgiadol a rhoi cyfleoedd i ddisgyblion ddysgu y tu hwnt i’r dosbarth; “mae angen amgylcheddau cyfoethog, symbylol ar blant a phobl ifanc lle y gallent ymchwilio ac arbrofi”. Oherwydd hyn, gall yr hwylusydd drefnu ymweliad addysgol i Gastell Caerfyrddin. Buasai ymweliad addysgiadol yn cyflwyno digon o wybodaeth i’r disgyblion allu ateb rhywfaint o’r cwestiynau maent wedi eu gosod yn y cam “Dewis”, ond mae angen sicrhau bod y disgyblion yn defnyddio amryw o ffynonellau a’u cyfuno er mwyn casglu digon o wybodaeth.
	Gellir hefyd trefnu i rywun allanol ddod i’r ysgol i wneud cyflwyniad. Gan fod Castell Caerfyrddin yn rhan annatod o hanes Cymru, mae gwneud ymchwil yn cynnig ei hun i ddysgu am rai o enwogion hanes y wlad. Yn ei amser, roedd y castell wedi bod o dan reolaeth yr Arglwydd Rhys ac Owain Glyndwr a felly gall disgyblion gymryd y cyfle i ymholi i ddysgu mwy amdanynt. Mae “Mewn Cymeriad” yn gwmni sydd yn gyrru actorion i ysgolion i ddynwared ffigyrau o hanes a gall hyn fod yn gyfle da i gyflwyno rhywfaint o wybodaeth iddynt allu ddechrau eu hymholi. Dywed Mewn Cymeriad (2019) mai eu gweledigaeth yw i “gyflwyno hanes Cymru gyda hwyl a chyffro” ac felly buasai’n sicr o ennyn diddordeb y disgyblion. Mae ymweliadau gan arbenigwyr hefyd yn dod â hanes “yn fyw” i’r disgyblion (ACCAC, 2003, t. 30). Gellir hefyd ei gyfuno gyda’r ymweliad addysgiadol, drwy drefnu i un o’r actorion fod yn bresennol ar yr ymweliad.
	Yn amlwg, gall y disgyblion ddefnyddio’r rhyngrwyd i ymchwilio fel ymateb i’w cwestiynau. Gan eu bod yn ddisgyblion blwyddyn 6, mae disgwyl iddynt allu defnyddio’r rhyngrwyd mewn ffordd ddiogel a chyfrifol. Bydd yr hwylusydd yn gallu rhoi rhestr o wefannau gallent eu defnyddio, yn ogystal â rhestr o dermau pwysig gall y disgyblion eu defnyddio i hwyluso’r ymchwilio. Un wefan y gellir ei ddefnyddio yw http://www.castlewales.com/carmarth.html; ar y wefan gwelwyd disgrifiad byw iawn o strwythur y castell pan ar ei anterth, a gall hynny fod yn wybodaeth bwysig iawn i’r disgyblion. Gall y disgyblion hefyd ddefnyddio gwefan http://historypoints.org/index.php?page=cymraeg-carmarthen-castle-remains i allu ymchwilio i rôl Castell Caerfyrddin mewn brwydrau a thrwy hanes. Mae rhoi cyfle i’r disgyblion i gyrchu’r we am wybodaeth yn datblygu sgiliau disgyblion o “ddod o hyd i wybodaeth” (Fframwaith Cymhwysedd Digidol, 2016).
	Opsiwn arall all y gellir ei gynnig i’r disgyblion i gasglu gwybodaeth yw llyfrau a chylchgronau. Er ei fod ddim yn trafod cestyll Cymreig yn uniongyrchol, mae llyfrau Horrible Histories megis “Dark Knights and Dingy Castles” yn cyflwyno llawer o wybodaeth am gyflwr bywyd o fewn castell. Mae llyfrau yn y Gymraeg hefyd ar gael iddynt allu ymchwilio; mae “Y Ddraig yn y Cestyll” yn trafod a chyflwyno gwybodaeth am yr ugain castell enwocaf yng Nghymru. Bydd hyn yn siŵr o herio’r disgyblion i “ddefnyddio ystod o strategaethau i ddeall ystyr brawddegau”, “darllen testunau cymhleth yn annibynnol” a “defnyddio ystod o strategaethau i ddod o hyd i wybodaeth” (Fframwaith Llythrennedd Rhifedd, 2014)
	Ffynhonnell arall y gellir ei ddefnyddio i ymchwilio i Gastell Caerfyrddin yw lluniau. Mae’r lluniau yn Atodiad 1 yn dangos sut oedd y castell yn ystod Oes y Tywysogion, ac felly gall y disgyblion eu defnyddio i’w cymharu â heddiw. Yn ychwanegol i gael lluniau gan yr hwylusydd, gallent hefyd ddefnyddio’r rhyngrwyd i ddarganfod mwy o luniau. 
Yn olaf, gall y disgyblion chwarae’r gêm “Epic Citadel” (Atodiad 2). Mae’r gêm yn rhoi cyfle i’r chwaraewyr gerdded trwy gastell a chael syniad ar sut fywyd oedd gan y trigolion. Er ei fod ddim yn cynrychioli castell go iawn, bydd yn bendant yn rhoi blas ar sut brofiad oedd hi i gerdded trwy gastell. Cyniga hyn gyfle i’r disgyblion allu uniaethu gyda phobl oedd yn byw mewn cestyll yn ystod Oes y Tywysogion.

Dadansoddi
Yn y Saesneg, gelwir y cam yma o’r Model S yn “Sift and Synthesise” (Grigg a Hughes, 2014, t. 114) ac eglura hynny bwrpas y cam yn well; yn y cam yma mae rhaid i’r disgyblion ddadansoddi’r wybodaeth a gasglwyd a phenderfynu beth sydd yn berthnasol i’w hymchwiliad. Mae disgwyl i’r disgyblion benderfynu pa wybodaeth maent am ei gynnwys pan ar y cam “Rhannu” o’r ymholiad.
	Gan fod DSY yn rhoi cyfleoedd i ddisgyblion arwain yr ymholiad, mae’n bwysig hefyd sicrhau eu bod yn cael cyfle i ddewis pa wybodaeth maent eisiau a sut maent am ei gofnodi. Yn ôl damcaniaeth “Multiple Intelligences” (Deallusrwydd Lluosog) Gardner (2011), mae wyth math o “ddeallusrwydd” ymysg dysgwyr, a maent yn dylanwadu ar ba wybodaeth sydd yn cael ei dderbyn ganddynt. Hynny yw, os yw’r disgyblion wedi penderfynu ymchwilio drwy chwarae gêm “Epic Citadel”, gallent ganolbwyntio ar wahanol agweddau ohono, gan ddibynnu ar ba fath o ddeallusrwydd yw eu cryfder. Effaith arall mae damcaniaeth “Deallusrwydd Lluosog”  Gardner (2011) yn ei gael ar yr ymholiad yw sut mae’r disgyblion yn cofnodi’r wybodaeth y maent yn eu casglu; gall y dull cofnodi amrywio o ddisgybl i ddisgybl gan ddibynnu ar ba lefel maent yn gweithio orau.
Wrth ddadansoddi’r wybodaeth sydd yn cael ei gyflwyno iddynt bydd y disgyblion yn datblygu nifer o sgiliau o fewn y Cwricwlwm Hanes (2008) a’r Fframwaith Llythrennedd a Rhifedd (2014). Yn y cam “Dadansoddi” mae disgyblion yn “myfyrio ar eu canfyddiadau a’r dull ymchwilio a ddefnyddiwyd” (Llywodraeth Cymru, 2008a, t. 13) . Wrth ystyried sgiliau o’r FfLlRh (2014) roedd y disgyblion hefyd yn “gwrando’n ofalus ar gyflwyniadau gan ddangos dealltwriaeth o gasgliadau neu farn siaradwyr” ac “ymateb i eraill gyda chwestiynau a sylwadau sy’n canolbwyntio ar resymau, goblygiadau a chamau nesaf”.
	Wrth ystyried cofnodi eu canfyddiadau, mae amryw o gyfleoedd i ddisgyblion wneud hynny. Gan fod yr hyn sydd am gael ei gyflwyno yn y cam “Rhannu” o'r Model S yn dod yn sgil eu canfyddiadau, mae’n hanfodol eu bod yn cofnodi’r wybodaeth mewn ffordd sy’n ddealladwy iddynt. Gall y disgyblion gofnodi’u canfyddiadau ar ffurf nodiadau, lluniau, siartiau, neu fapiau meddwl. Mae’n bosib hefyd iddynt ffilmio’u hunain yn trafod eu canfyddiadau, neu recordio llais a ffurf podlediad. Bydd disgyblion sydd yn gweithio’n well yn “weledol-ofodol” yn fwy tebygol o gofnodi eu canfyddiadau ar ddull lluniau, siartiau neu fapiau meddwl. I’w gymharu, mae disgyblion “ieithyddol-llafar” yn fwy tebygol o gyflwyno’u gwybodaeth ar ffurf nodiadau, neu drwy siarad mewn fideo neu recordiad llais; buasai cofnodi’r canfyddiadau ar y ffurf yma yn datblygu amryw o sgiliau siarad o fewn y FfLlRh (2014) gan gynnwys “siarad yn eglur gan ddefnyddio iaith ffurfiol ac amrywio mynegiant.”. Unwaith eto, mae DSY yn weithgaredd grŵp felly buasai cael amrywiaeth o ddulliau cofnodi canfyddiadau o fewn un grŵp yn fuddiol er mwyn casglu cymaint o wybodaeth o wahanol bersbectif â phosib.
	Gan fod y dull cofnodi yn unigryw i bob disgybl, mae hyn yn rhoi cyfle euraidd iddynt hunan asesu ac asesu cyfoedion yn ffurfiannol. Byddent yn gallu asesu drwy benderfynu os yw’r wybodaeth sydd wedi cael ei gasglu yn gywir ac wedi ei gofnodi mewn ffordd ddealladwy. Bydd hyn yn caniatáu iddynt addasu eu gwaith fel ymateb i’r asesiadau; mae asesiad ffurfiannol yn “rhoi adborth sydd yn gwneud i’r disgyblion sylweddoli ar eu camau nesaf a sut i’w cymryd nhw” (Clarke, 2008, t. 10).

Rhannu
Yma mae disgwyl i’r disgyblion gyflwyno eu canfyddiadau mewn ffordd ddiddorol a chreadigol. Yn ogystal ag effeithio ar sut mae’r disgyblion yn casglu a chofnodi’r wybodaeth maent yn eu darganfod, mae damcaniaeth “deallusrwydd lluosog” hefyd yn dweud fod amrywiaeth yn y ffordd mae disgyblion yn cyflwyno eu canfyddiadau. Cytuna hyn gyda phwrpas DSY o roi cyfleoedd i ddisgyblion lywio’r ymchwiliad a phenderfynu ar y trywydd dysgu. Trwy gydol yr ymholiad, bydd yr hwylusydd yn arsylwi’r disgyblion yn drylwyr, er mwyn sicrhau ei fod yn gallu paratoi’r adnoddau sydd eu hangen ar gyfer y cam “Rhannu”.
	Yn yr adran yma o’r aseiniad, bydd yr awdur yn trafod posibiliadau o ddulliau cyflwyno’r canfyddiadau. Bydd yr awdur hefyd yn ceisio cysylltu’r posibiliadau gyda damcaniaeth Gardner (2011) o’r “deallusrwydd lluosog”. 
Un dull rhannu posib y gall y disgyblion ei ddefnyddio yw ysgrifennu stori o safbwynt un o drigolion y castell; byddai hyn yn gwneud i’r disgyblion uniaethu gyda’r trigolion a “gwneud cymariaethau rhwng y gorffennol a’r presennol” (ACCAC, 2003, t. 5). Yn ogystal â datblygu sgiliau iaith megis “addasu arddull ysgrifennu i’r darllenydd a’r diben” (FfLlRh, 2014), mae hefyd yn sicrhau fod y disgyblion yn “ystyried safbwyntiau eraill i lywio barn a phenderfyniadau” (Llywodraeth Cymru, 2008a, t. 22). Mae ysgrifennu stori o safbwynt rhywun yn Oes y Tywysogion ond cynnig ei hun i ddisgyblion sydd yn “alluog yn ieithyddol a llafar”. 
	Ar y llaw arall, gall ddisgyblion sydd yn fwy “galluog yn weledol a gofodol” benderfynu rhannu eu canfyddiadau ar ffurf lluniau neu fodel. Gallent wneud hynny er mwyn cynrychioli sut oedd y castell ar ei anterth, neu i gyferbynnu sut mae’r castell heddiw i Oes y Tywysogion.
	Yn ogystal â chreu darn o waith, gellir cyflwyno’r wybodaeth mewn ffordd fwy rhyngweithiol ar ffurf perfformiad. Yn debyg iawn i’r ymweliad “Mewn Cymeriad” mae’n bosib i’r disgyblion sgriptio ac actio darn fel rhai o reolwyr y castell, megis Yr  Arglwydd Rhys, neu Owain Glyndwr. Gall y disgyblion lunio sgript a’i berfformio, yn sgets, neu yn eitem newyddion, ymysg posibiliadau eraill o’u dewis eu hunain. Mae’n bwysig i’r disgyblion gofio nid oes rhaid i berfformiad fod yn rhywbeth wedi ei sgriptio; gallent chwarae rôl ac eistedd ar y gadair goch i geisio ateb cwestiynau gan eu cyd-ddisgyblion. Buasai gwneud hyn yn llwyddiannus yn dangos eu bod wedi ymchwilio’n ddigonol, ac yn gallu ateb rhai o’r cwestiynau gafodd eu crybwyll gan eu cyd-ddisgyblion yn ystod y cam “Dewis”.
	Gall y disgyblion asesu eu gwaith nhw a gwaith eu cyfoedion yn grynodol i allu gweld os oes angen gwneud newidiadau os yw am ddefnyddio modelau DSY eto yn y dyfodol.  

Casgliad
Wrth edrych ar drywydd addysg yng Nghymru, a’r Cwricwlwm newydd fydd yn lansio yn 2022 yn sgil adroddiad “Dyfodol Llwyddiannus” yr Athro Donaldson, mae’n glir y bydd mwy o gyfleoedd i ddisgyblion ddysgu drwy ymholiad. Yn y Cwricwlwm Dyniaethau bydd amryw o gyfleoedd i ddisgyblion “ddatblygu meddwl chwilfrydig” ac ymholi drwy “ddefnyddio amrywiaeth o dystiolaeth”  (Llywodraeth Cymru, 2019a). 
	Bydd cynnydd yn y cyfleoedd i ddisgyblion ddysgu trwy ymholi a byddai’n cael ei groesawu gan Estyn; yn bresennol gwêl Estyn fod nifer o ysgolion yn sicrhau cyfleoedd i ddisgyblion yng Nghyfnod Allweddol 2 gymryd rhan yn “cynllunio eu dysgu” a'u bod yn cael “cwblhau’r gweithgareddau hynny sydd o ddiddordeb iddynt”; gelwir y gwersi sydd yn cynnig hyn yn “hynod effeithiol”. (Estyn, 2017a, t. 4). Er eu bod yn fudiad sydd yn gweithio o fewn addysg yn Lloegr, mae barn Ofsted hefyd yn bwysig iawn i’w ystyried wrth gyflwyno mwy o gyfleoedd i DSY yn y Cwricwlwm Newydd. Dywed Ofsted (2010, t. 45) fod y gwersi Dyniaethau “mwyaf effeithiol wedi eu seilio ar fodelau clir o sut mae disgyblion yn dysgu” a gwelir hyn mewn ysgolion sydd wedi mabwysiadu “dull gweithredu amlwg o ymholi yn y pynciau”.
	Er bod DSY yn dda am gael diddordeb disgyblion gyda’r gwaith, dywed Hattie (2015) fod hynny yn unig yn “eithaf di-fudd”. Dadleua Hattie fod DSY yn cael ei gyflwyno’n rhy gynnar i ddisgyblion, a'u bod yn ymholi heb fod â’r wybodaeth arwynebol, a dealltwriaeth ddyfnach ddigonol; os yw’r disgyblion heb gael eu cyflwyno i hynny does ganddynt “ddim byd i ymholi amdano”. Wrth i DSY gael rôl fwy blaenllaw yn y Cwricwlwm Newydd, dylai’r hwylusydd sicrhau eu bod yn ceisio goresgyn hynny drwy ei gyflwyno yn hwyrach o fewn yr Uned gwaith a phan mae’r disgyblion â’r sgiliau ieithyddol digonol.

